CELEX: 32020D1220
Language: et
Date: 2020-08-21 00:00:00
Title: Komisjoni rakendusotsus (EL) 2020/1220, 21. august 2020, mis käsitleb kavandatava Euroopa kodanikualgatuse „Õigus ravile“ registreerimistaotlust (teatavaks tehtud numbri C(2020) 5705 all) (Ainult ingliskeelne tekst on autentne)

26.8.2020   
               
               
                  ET
               
               
                  Euroopa Liidu Teataja
               
               
                  L 277/18
               
            
         KOMISJONI RAKENDUSOTSUS (EL) 2020/1220,
         21. august 2020,
         mis käsitleb kavandatava Euroopa kodanikualgatuse „Õigus ravile“ registreerimistaotlust
         
            
               (teatavaks tehtud numbri C(2020) 5705 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/788 Euroopa kodanikualgatuse kohta, (1) eriti selle artiklit 6,
         ning arvestades järgmist:
         
                     (1)
                  
                  
                     4. juulil 2020 esitati komisjonile taotlus registreerida kavandatav Euroopa kodanikualgatus „Õigus ravile“.
                  
               
                     (2)
                  
                  
                     Kavandatava algatuse eesmärgid on: „[1] tagada, et intellektuaalomandi õigused, sealhulgas patendid, ei piira ühegi tulevase COVID-19 vaktsiini või ravi kättesaadavust; [2] tagada, et andmeid ja turu ainuõigust käsitlevad ELi õigusaktid ei piira liikmesriikide väljastatud sundlitsentside kohest kehtivust; [3] kehtestada ELi vahenditest toetust saavatele isikutele juriidiline kohustus jagada COVID-19 tervisetehnoloogiaga seotud teadmisi, intellektuaalomandit ja/või andmeid tehnoloogia- või patendipuulis; [4] kehtestada ELi vahenditest toetust saavatele isikutele juriidiline läbipaistvuskohustus seoses avaliku sektori toetuse ja tootmiskuludega ning kättesaadavuse ja taskukohasuse nõue kombineerituna lihtlitsentsidega.“
                  
               
                     (3)
                  
                  
                     Lisas on esitatud täiendavad üksikasjad kavandatava kodanikualgatuse teema, eesmärkide ja tausta kohta. Eelkõige kutsub korraldusrühm liitu üles „asetama rahvatervise eraviisilisest kasusaamisest ettepoole [ja] tunnistama pandeemiavastased vaktsiinid ja pandeemiavastase ravi üldiseks avalikuks hüveks, mis on kõigile vabalt kättesaadav“.
                  
               
                     (4)
                  
                  
                     Kavandatava algatuse kahe esimese eesmärgi suhtes on komisjonil aluslepingu artikli 114 alusel õigus teha ettepanek liidu õigusakti kohta, millega ühtlustatakse liikmesriikide õigus- ja haldusnorme, mille eesmärk on siseturu rajamine ja toimimine.
                  
               
                     (5)
                  
                  
                     Kavandatava algatuse kahe viimase eesmärgi suhtes on komisjonil aluslepingu artikli 168 lõike 5 alusel õigus teha ettepanek liidu õigusakti kohta, mille eesmärk on aluslepinguid rakendada ja mis on ette nähtud selleks, et kaitsta ja parandada rahvatervist, ning aluslepingu artikli 182 alusel koostoimes aluslepingu artikliga 183 on tal õigus teha liidu mitmeaastase raamprogrammi kontekstis ettepanekuid teadustegevuse kohta.
                  
               
                     (6)
                  
                  
                     Neil põhjustel ei jää algatuse ükski osa ilmselgelt väljapoole komisjoni pädevust esitada aluslepingute rakendamiseks liidu õigusaktide ettepanekuid.
                  
               
                     (7)
                  
                  
                     Korraldusrühm on esitanud asjakohased tõendid selle kohta, et ta vastab määruse (EL) 2019/788 artikli 5 lõigetes 1 ja 2 sätestatud nõuetele, ning on nimetatud määruse artikli 5 lõike 3 esimese lõigu kohaselt määranud kontaktisikud.
                  
               
                     (8)
                  
                  
                     Kavandatav algatus ei ole ilmselgelt ebaõiglane, põhjendamatu ega pahatahtlik ega vastuolus Euroopa Liidu lepingu artiklis 2 sätestatud liidu väärtustega ega Euroopa Liidu põhiõiguste hartas sätestatud õigustega.
                  
               
                     (9)
                  
                  
                     Seega tuleks kavandatav kodanikualgatus „Õigus ravile“ registreerida,
                  
               ON VASTU VÕTNUD KÄESOLEVA OTSUSE:
         
            Artikkel 1
            Kavandatav kodanikualgatus „Õigus ravile“ registreeritakse.
         
         
            Artikkel 2
            Käesolev otsus on adresseeritud Euroopa kodanikualgatuse „Õigus ravile“ korraldusrühmale, keda esindavad kontaktisikutena pr Anne DELESPAUL ja pr Sara Anna MURAWSKI.
         
         
            Brüssel, 21. august 2020
            
               
                  Komisjoni nimel
               
               
                  asepresident
               
               Věra JOUROVÁ
            
         
         
            (1)  ELT L 130, 17.5.2019, lk 55.